Ododo me 43: Yocwa Odoko Latela
MOSES mito cito Kanaan kacel ki Luicrael. Pi meno en openyo ni: ‘Jehovah, wek angol Kulu Jordan, ci anen lobo maber-ri.’ Ento Jehovah owaco ni: ‘Dong oromo! Pe dok inwo lok meno!’ In ingeyo pingo Jehovah owaco meno?
Pi gin mutimme i kare ma Moses ogoyo pata got ca. Wi myero opo ni, en gin ki Aron pe guketo deyo i kom Jehovah. Gin pe guwaco bot lwak ni Jehovah aye onongo tye ka kelo pii ki i pata got ca. Pi tyen lok man Jehovah owaco ni en pe ebiye gidonyo i Kanaan.
Pi meno dwe manok keken i nge to pa Aron, Jehovah owaco bot Moses ni: ‘Kwany Yocwa, ci iwek ocung i nyim lalam dog Eleajar ki i nyim lwak. Ki kunnu i nyim lwak ducu, tit bot jo ducu ni Yocwa aye latela manyen.’ Moses otimo kit macalo Jehovah owaco kwede, kit ma ineno kwede i cal-li.
Ci Jehovah owaco bot Yocwa ni: ‘Bed ma cwinyi tek, dok pe ilwor. Ibitelo Luicrael me donyo i lobo Kanaan ma acikke pire botgi-ni, dok an abibedo kwedi.’
Lacen Jehovah owaco bot Moses me ito malo i wi Got Nebo ma tye i lobo Moab. Ki malo kunnu Moses twero neno loka Kulu Jordan ci oneno lobo Kanaan maber tutwal-li. Jehovah owaco ni: ‘Man aye lobo ma akwongnge me miyo bot lutino pa Abraim, Icaka ki Yakobo. Amiyo ineno gire, ento pe abiye ni idony iye.’
Moses oto i wi Got Nebo kunnu. Mwaka me ditte onongo dong tye 120. En onongo pud tek, dok wange bene onongo pud neno piny maber. Lwak cwinygi oton dok gukok pi to pa Moses. Ento cwinygi obedo yom pien Yocwa aye latelagi manyen.
Wel 27:12-23; Nwoyo Cik 3:23-29; 31:1-8, 14-23; 32:45-52; 34:1-12.
Peny
- I cal-li, co aryo mene ma gucung kacel ki Moses ni?
- Gin ango ma Jehovah owaco bot Yocwa?
- Pingo Moses oito malo iwi Got Nebo, dok ngo ma Jehovah owacce ki kunnu?
- Moses oto ma onongo tye ki mwaka adi?
- Pingo dano gubedo ki cwercwiny, ento tyen lok ango ma gitye kwede me bedo ki yomcwiny?
Peny mukene
- Kwan Wel 27:12-23.
Tic matek ango ma Jehovah omiyo bot Yocwa, dok gwok pa Jehovah pi jo Ne i kare man tye nining? (Wel 27:15-19; Tic 20:28; Ibru 13:7)
- Kwan Nwoyo Cik 3:23-29.
Pingo Jehovah pe oye ni Moses gin ki Aron gungol loka i lobo ma giciko pire ni, dok pwony ango ma watwero nongo ki i kom kop man? (Nwo. 3:25-27; Wel 20:12, 13)
- Kwan Nwoyo Cik 31:1-8, 14-23.
Lok pa Moses me agikki bot Jo Icrael onyuto nining ni en oye ki mwolo pwony ma Jehovah omiye? (Nwo. 31:6-8, 23)
- Kwan Nwoyo Cik 32:45-52.
Lok pa Lubanga omyero ogud kwowa nining? (Nwo. 32:47; Levi. 18:5; Ibru 4:12)
- Kwan Nwoyo Cik 34:1-12.
Kadi bed ni Moses pe oneno kom Jehovah kikome, gin ango ma Nwoyo cik 34:10 onyuto ma make ki wat i kingi ki Jehovah? (Nia 33:11, 20; Wel 12:8)
tsn_Latn luo_Latn luo_Latn luo_Latn luo_Latn luo_Latn luo_Latn dik_Latn hat_Latn fur_Latn luo_Latn luo_Latn srd_Latn luo_Latn kin_Latn twi_Latn luo_Latn luo_Latn luo_Latn luo_Latn luo_Latn luo_Latn ceb_Latn luo_Latn luo_Latn